b'\n_START_ARTICLE_\nKamnolom (Seli\xc5\xa1kar)\n_START_PARAGRAPH_\nKamnolom (1928) je kratka \xc5\xa1tiridejanska tragedija. Je izrazito socialna drama. Dogaja se v rudarskem mestu, a so delavske razmere prikazane samo obrobno._NEWLINE_Glavno vlogo ima osebna nesre\xc4\x8da minerja Milana. Njegova \xc5\xbeena Liza ga vara z obratovodjo Alfredom. Delavci obratovodje ne marajo, ker je do njih brezobziren in krut. Proti njemu celo skli\xc4\x8dejo shod, on pa se odlo\xc4\x8di, da po\xc5\xa1lje minerja Milana v bosenske kamnolome, da bi v Milanovi odsotnosti la\xc5\xbeje ljubimkal z njegovo \xc5\xbeeno. Toda Milan se na dan odhoda v Bosno hudo ponesre\xc4\x8di, postane gluh in slep, njegov obraz pa je iznaka\xc5\xbeen. Prizadet je tudi njegov um. Sledijo psiholo\xc5\xa1ki in moralni zapleti mlade \xc5\xbeene, ki je razpeta med slaboumnim mo\xc5\xbeem in gosposkim ljubimcem. Alfred se pred jezo rudarjev umakne na Dunaj, na skrivaj se vrne k Lizi. Med eroti\xc4\x8dnim pijan\xc4\x8devanjem Liza sklene, da se znebi mo\xc5\xbea in zbe\xc5\xbei z Alfredom. Milana umori vpri\xc4\x8do ljubimca, ta pa se je potem ho\xc4\x8de otresti. Pove ji, da je bila le ena izmed mnogih drugih \xc5\xbeensk, da je ni nikoli zares ljubil. Alfred se od nje hladno in brezobzirno poslovi, mno\xc5\xbeica pa v tem \xc4\x8dasu vdere v hi\xc5\xa1o. Delavke se ma\xc5\xa1\xc4\x8dujejo Lizi, ki pod njihovimi pestmi umre.'